O‘ZBEKISTON RESPUBLIKASINING ChET DAVLATLARDAGI DIPLOMATIYA VAKOLATXONALARI BOShLIQLARINI TAYINLASh HAMDA ChAQIRIB OLISh TARTIBI TO‘G‘RISIDA

Ushbu Qonun O‘zbekiston Respublikasining diplomatiya vakolatxonalari boshliqlarini tayinlash hamda chaqirib olish tartibini “Diplomatik munosabatlar to‘g‘risida”gi 1961-yildagi Vena Konvensiyasiga hamda boshqa umum e’tirof etilgan xalqaro huquqiy normalar va qoidalarga muvofiq belgilaydi.
 O‘zbekiston Respublikasining chet davlatlardagi diplomatiya vakolatxonalari boshliqlari O‘zbekiston Respublikasi Prezidentining farmonlari bilan tayinlanadi va chaqirib olinadi. Bu masalalarga doir takliflarni O‘zbekiston Respublikasi Tashqi ishlar vazirligi O‘zbekiston Respublikasi Oliy Kengashining tegishli komiteti (komissiyasi) bilan kelishgan holda qiritadi.
 O‘zbekiston Respublikasi Prezidenti ma’qullagan diplomatiya vakolatxonasi boshlig‘ining nomzodini O‘zbekiston Respublikasi tashqi ishlar vaziri vakolatxona joylashgan mamlakat Tashqi ishlar vazirligiga (yozma) taqdim etib, uning roziligini (agreman) so‘raydi.
 O‘zbekiston Respublikasining diplomatiya vakolatxonasi boshlig‘ini tayinlash vakolatxona joylashgan mamlakatning rasmiy roziligi olinganidan keyin amalga oshiriladi.
 Vakolatxona joylashgan mamlakatdan javob olinguncha diplomatiya vakolatxonasi boshlig‘i lavozimiga nomzod xususidagi ma’lumotlar maxfiy hisoblanadi.
 Favqulodda va Muxtor Elchi yoki Favqulodda va Muxtor Vakil tayinlangan mamlakatga jo‘nab ketguniga qadar O‘zbekiston Respublikasi Tashqi ishlar vazirligi unga boradigan davlatining rahbariga topshirishi uchun O‘zbekiston Respublikasi Prezidenti imzolagan hamda O‘zbekiston Respublikasi Tashqi ishlar vaziri imzosi bilan tasdiqlagan ishonch yorlig‘ini tayyorlaydi.
 O‘zbekiston Respublikasining Ishonchli Vakiliga O‘zbekiston Respublikasi Tashqi ishlar vazirining mazkur diplomatiya namoyandasini qabul qiluvchi mamlakat Tashqi ishlar vazirligi nomiga yozilgan maktubi beriladi.
 O‘zbekiston Respublikasining diplomatiya vakolatxonasi boshlig‘i quyidagi hollarda O‘zbekiston Respublikasi Prezidentining Farmoni bilan chaqirib olinadi:
 a) diplomatiya vakolatxonasi boshlig‘i almashtirilganda;
 b) diplomatiya vakolatxonasi boshlig‘i nomatlub shaxs (persona non grata) deb e’lon qilinganda;
 v) davlatlar o‘rtasidagi diplomatiya munosabatlari uzilganda;
 g) davlatlar o‘rtasida urush holati e’lon qilinganda;
 d) davlat xalqaro huquq subyekti sifatida yo‘qolganida.
 O‘zbekiston Respublikasining chet davlatlardagi diplomatiya vakolatxonalarining boshqa a’zolari O‘zbekiston Respublikasi Tashqi ishlar vazirining buyruqlari bilan tayinlanadilar va chaqirib olinadilar.